
Text rozhodnutia
Súd: Krajský súd Trnava Spisová značka: 43Sa/36/2017 Identifikačné číslo súdneho spisu: 2017200384 Dátum vydania rozhodnutia: 19. 11. 2018 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2018:2017200384.3 ROZSUDOK V MENE SLOVENSKEJ REPUBLIKY Krajský súd v Trnave sudcom JUDr. Ľubomírom Bundzelom v právnej veci žalobkyne: MUDr. T. V., nar. X.X.XXXX, bytom B. Z. K.. XXX, zastúpeného spoločnosťou Michal Mrva advokátska kancelária, s.r.o., Nevädzova 5, 821 01 Bratislava 2, IČO: 50 145 860 proti žalovanému Sociálna poisťovňa, ústredie, ul. 29. augusta 8 a 10, Bratislava, o preskúmanie zákonnosti rozhodnutia žalovaného č. 31355-2/2017-BA zo dňa 2.11.2017 takto r o z h o d o l : I. Súd rozhodnutie Sociálnej poisťovne, ústredia číslo: 31355-2/2017-BA zo dňa 2.11.2017 z r u š u j e a vec jej vracia na ďalšie konanie. II. Žalobkyni sa priznáva právo na náhradu trov konania v celom rozsahu. o d ô v o d n e n i e : 1. Žalobkyňa sa v konaní domáhala preskúmania zákonnosti a zrušenia rozhodnutia č. 31355-2/2017-BA zo dňa 2.11.2017, ktorým žalovaný zamietol jej odvolanie a potvrdil rozhodnutie Sociálnej poisťovne, pobočky Trnava č. 255-6/2017-TT zo dňa 13.1.2017 určujúce, že: „samostatne zárobkovo činnej osobe MUDr. T. V. vzniklo povinné nemocenské poistenie a povinné dôchodkové poistenie dňa 1. júla 2014“. 2. Namietala nesprávnosť právneho názoru žalovaného, keď napadnuté rozhodnutie v časti jeho výroku nemôže obstáť, nakoľko dôvody pre takto formulovaný výrok rozhodnutia sú neudržateľné a postup žalovaného je v rozpore s platnou právnou úpravou. Uviedla, že celý myšlienkový postup žalovaného obsiahnutý v odôvodnení žalobkyňou napadnutého rozhodnutia je nelogický a absurdný. V tejto súvislosti poukázala na to, že žalovaný vychádza z predpokladu, že ak aj žalobkyňa požiadala Trnavský samosprávny kraj o zrušenie povolenia na prevádzkovanie zdravotníckeho zariadenia - všeobecnej ambulancie a tento jej dňa 27.6.2013 vyhovel, aj naďalej vykonávala podnikateľskú činnosť ako samostatne zárobkovo činná osoba postupom podľa § 3 ods. 4 písm. c) zák.č. 578/2004 Z.z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, a to v spojení s § 10 ods. 1 a 2 a § 68 ods. 1 písm. a) tohto istého zákona. Na základe výkladu týchto ustanovení žalovaný dospel k absurdnému záveru, že „licencia na výkon samostatnej zdravotníckej praxe (licencia typu A) je oprávnením na vykonávanie činnosti podľa zákona o poskytovateľoch zdravotnej starostlivosti. Licenciu na výkon samostatnej zdravotníckej praxe zdravotníckemu pracovníkovi v povolaní lekár vydáva Slovenská lekárska komora“. Za tohto stavu mal žalovaný za to, že žalobkyňa (aj keď nemá povolenie na prevádzkovanie zdravotníckeho zariadenia - všeobecnej ambulancie, nakoľko toto jej bolo zrušené Trnavským samosprávnym krajom) je aj naďalej samostatne zárobkovo činnou osobou a podľa § 14 ods. 1 a § 15 ods. 1 písm. d) zák.č. 461/2003 Z.z. o sociálnom poistení je povinne nemocensky a dôchodkovo poistená. Považovala preto tento záver žalovaného za rozporný s platnou právnou úpravou ako aj extrémne iracionálny. V tejto súvislosti zdôraznila, že počnúc od 2.7.2013 nemá povolenie na prevádzkovanie zdravotníckeho zariadenia - všeobecnej ambulancie, pričom napriek tejto skutočnosti ju žalovaný považuje za osobu, ktorá vykonáva podnikateľskú činnosť. Poukázala na to, že ak nemá ambulanciu, odhlásila sa na daňovom úrade ako platca dane z príjmu, odhlásila sa ako samostatne zárobkovo činná osoba na Sociálnej poisťovni, pobočke Trnava, odhlásila sa ako samostatne zárobkovo činná osoba na zdravotnej poisťovni ako aj na Štatistickom úrade SR, nemala platne uzatvorené zmluvy so zdravotnými poisťovňami, z ktorých by jej plynuli príjmy, preto považovala tvrdenie žalovaného, že naďalej vykonáva podnikateľskú činnosť ako samostatne zárobkovo činná osoba za absurdné. Namietala, že žalovaný neprihliada na to, že počas celej doby kedy sa odhlásila ako samostatne zárobkovo činná osoba na Sociálnej poisťovni, pobočke Trnava z platenia povinných sociálnych odvodov, bola riadne zamestnaná (dokonca pracuje pre neho samotného ako posudková lekárka), pričom jej zamestnávateľ za ňu riadne platil sociálne a zdravotné odvody. Uviedla, že na tejto skutočnosti nemení nič ani to, že zrušila registráciu na daň z príjmu až k 2.9.2013, avšak tento administratívny úkon nemá vplyv na reálny výkon podnikateľskej činnosti žalobkyňou v období od 2.7.2013 do 2.9.2013. Poukázala na rozsudok Krajského súdu v Bratislave vo veci č.k. 1S/137/2011 zo dňa 7.6.2012, v ktorom súd v obdobnej veci konštatoval, že licencia vydaná príslušnou stavovskou organizáciou podľa ust. § 68 ods. 1 zák.č. 578/2004 Z.z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov je dokladom, ktorý je podľa názoru súdu možné považovať za doklad preukazujúci odbornú spôsobilosť lekára, ktorý je následne jednou z podmienok na udelenie povolenia podľa ust. § 13 zák.č. 578/2004 Z.z. . V žiadnom prípade však podľa názoru súdu nejde o licenciu, ktorá by zakladala postavenie lekára ako samostatne zárobkovo činnej osoby, ktorá je potom povinne nemocensky a dôchodkovo poistená. Na takéto postavenie lekára totiž treba splniť ešte ďalšie podmienky a licencia je iba jednou z nich. Za tohto stavu postup žalovaného považovala za formalistický a závery konštatované v jej rozhodnutí za neudržateľné. 3. Žalovaný vo svojom písomnom vyjadrení k žalobe zo dňa 31.1.2018 žiadal žalobu ako nedôvodnú zamietnuť. Uviedol, že na účely sociálneho poistenia sa za samostatne zárobkovo činné osoby považujú fyzické osoby vymedzené v § 5 zákona o sociálnom poistení v znení neskorších predpisov. Skutočnosťou rozhodujúcou na nadobudnutie právneho postavenia samostatne zárobkovo činnej osoby na účely sociálneho poistenia s účinnosťou od 1.7.2014 na nadobudnutie statusu samostatne zárobkovo činnej osoby na účely sociálneho poistenia je dovŕšenie 18 rokov veku a dosiahnutie príjmov uvedených v § 3 ods. 1 písm. b) a ods. 2 zák.č. 461/2003 Z.z. o sociálnom poistení v kalendárnom roku rozhodujúcom na vznik alebo na trvanie povinného nemocenského poistenia a povinného dôchodkového poistenia samostatne zárobkovo činnej osoby. Z okruhu samostatne zárobkovo činných osôb sú vyňaté fyzické osoby, ktoré majú podľa zmluvy o výkone osobnej asistencie vykonávať osobnú asistenciu fyzickej osoby s ťažkým zdravotným postihnutím (§ 5 zákona zák.č. 461/2003 Z.z. v znení zák.č. 338/2013 Z.z.). Vychádzajúc z ust. § 5 tohto zákona je nevyhnutné, aby fyzická osoba súčasne spĺňala obe relevantné podmienky na vznik právneho postavenia samostatne zárobkovo činnej osoby na účely sociálneho poistenia, t.j. vek 18 rokov a dosiahnutie príjmov, ktoré sú príjmami z podnikania alebo z výkonu inej samostatnej zárobkovej činnosti podľa § 6 ods. 1 a 2 zák.č. 595/2003 Z.z. o dani z príjmov v znení neskorších predpisov, v kalendárnom roku rozhodujúcom na vznik alebo trvanie povinného sociálneho poistenia samostatne zárobkovo činnej osoby. Nadobudnutie právneho postavenia samostatne zárobkovo činnej osoby na účely sociálneho poistenia nezakladá automaticky samostatne zárobkovo činnej osobe povinné nemocenské poistenie a povinné dôchodkové poistenie. Podľa platnej právnej úpravy vznik povinného nemocenského poistenia a povinného dôchodkového poistenia samostatne zárobkovo činnej osoby závisí od výšky príjmu z podnikania a z inej samostatnej zárobkovej činnosti podľa § 6 ods. 1 a 2 zák.č. 595/2003 Z.z. v znení neskorších predpisov alebo výnosu súvisiaceho s podnikaním a s inou samostatnou zárobkovou činnosťou, ktorý táto osoba dosiahla za predchádzajúci kalendárny rok. Až pri dosiahnutí príjmu relevantného na vznik povinného nemocenského poistenia a povinného dôchodkového poistenia samostatne zárobkovo činnej osoby ustanoveného zákonom č. 461/2003 Z.z. vzniká samostatne zárobkovo činnej osobe povinné nemocenské poistenie a povinné dôchodkové poistenie (§ 21 ods. 1). Keďže žalobkyňa spĺňala právnu definíciu samostatne zárobkovo činnej osoby, ktorá sa vzhľadom na § 293cu zák.č. 461/2003 Z.z. v znení zák.č. 338/2013 Z.z. aplikuje od 1.7.2014 (dovŕšila potrebný vek a v kalendárnom roku rozhodujúcom na vznik alebo trvanie povinného sociálneho poistenia samostatne zárobkovo činnej osoby, t.j. v roku 2013, dosiahla príjmy z podnikania), nadobudla podľa tohto zákona dňom 1.7.2014 status samostatne zárobkovo činnej osoby. Keďže žalobkyňa nepodala registračný list FO - prihlášku do sociálneho poistenia dňom 1.7.2014, napriek tomu, že jej týmto dňom ako samostatne zárobkovo činnej osobe vzniklo podľa právnej úpravy účinnej od 1.7.2014 povinné nemocenské poistenie a povinné dôchodkové poistenie, pobočka Sociálnej poisťovne bola povinná rozhodnúť o vzniku sociálneho poistenia ako o spornom prípade. Tiež poukázal na to, že na vznik povinného nemocenského poistenia a povinného dôchodkového poistenia samostatne zárobkovo činnej osoby nie je rozhodujúce na základe akého právneho vzťahu fyzická osoba dosiahla príjmy z podnikania a z inej samostatnej zárobkovej činnosti. Rozhodujúca je tá skutočnosť, že fyzická osoba dosiahla v kalendárnom roku rozhodujúcom na vznik alebo trvanie povinného sociálneho poistenia samostatne zárobkovo činnej osoby príjmy podľa § 6 ods. 1 a 2 zák.č. 595/2003 Z.z. v znení neskorších predpisov. Žalobkyňa bola držiteľom povolenia na prevádzkovanie zdravotníckeho zariadenia v odbore všeobecné lekárstvo vydaného Trnavským samosprávnym krajom dňa 29.11.2006, ktoré bolo zrušené dňom 1.7.2013 rozhodnutím Trnavského samosprávneho kraja, č. j. TA/00772/2013/OZaHF-004. V čase, kedy bolo žalobkyni zrušené povolenie prevádzkovať zdravotnícke zariadenie, bola však aj držiteľkou licencie na výkon samostatnej zdravotníckej praxe v povolaní lekár číslo: L1A/TT/0548, vydanej Slovenskou lekárskou komorou, licencia na výkon samostatnej zdravotníckej praxe (§ 68 ods. 1 písm. a/) vykonávanej podľa § 10 zák.č. 578/2004 Z.z. v znení neskorších predpisov, označovaná ako L1A, na základe ktorej môžu samostatnú zdravotnícku prax vykonávať zdravotnícki pracovníci, napr. s povolaním lekár, logopéd, psychológ, sa považuje za oprávnenie na vykonávanie činnosti podľa osobitného predpisu a zakladá držiteľovi tejto licencie status samostatne zárobkovo činnej osoby na účely sociálneho poistenia. Túto licenciu nie je povinná mať fyzická osoba v pracovnom pomere. Ak samostatne zárobkovo činná osoba dosiahne v predchádzajúcom kalendárnom roku príjem podľa § 6 ods. 1 zák.č. 595/2003 Z.z. v znení neskorších predpisov alebo výnos súvisiaci s podnikaním a s inou samostatnou zárobkovou činnosťou vyšší ako ustanovuje zákon č. 461/2003 Z.z., vzniká jej od 1. júla kalendárneho roka povinné nemocenské poistenie a povinné dôchodkové poistenie, ktoré trvá až do 30. júna nasledujúceho kalendárneho roka, kedy dochádza k opätovnému posudzovaniu príjmov z podnikania a z inej samostatnej zárobkovej činnosti alebo výnosov súvisiacich s podnikaním a s inou samostatnou zárobkovou činnosťou. Zánik povinného nemocenského poistenia a povinného dôchodkového poistenia samostatne zárobkovo činnej osoby je podmienený nielen nedosiahnutím príjmu z podnikania a z inej samostatnej zárobkovej činnosti alebo výnosu súvisiaceho s podnikaním a s inou samostatnou zárobkovou činnosťou, ale aj stratou právneho postavenia samostatnej zárobkovo činnej osoby. Na základe príjmu z podnikania a z inej samostatnej zárobkovej činnosti, ktorý žalobkyňa dosiahla za rok 2013 (26 600,96 eur) vzniklo žalobkyni povinné nemocenské poistenie a povinné dôchodkové poistenie samostatne zárobkovo činnej osoby od 1.7.2014, vo výške 4 830 eur. V tejto súvislosti poukázal na to, že povinné nemocenské poistenie a povinné dôchodkové poistenie samostatne zárobkovo činnej osobe zaniká len z dôvodov taxatívne ustanovených v § 21 zákona o sociálnom poistení v znení zák.č. 543/2011 Z.z., t.j. až po naplnení dôvodov ustanovených zákonom. Vychádzajúc z platnej právnej úpravy zánik povinného nemocenského poistenia a povinného dôchodkového poistenia samostatne zárobkovo činnej osoby nezávisí od podania registračného listu fyzickej osoby. Registračný list fyzickej osoby - odhláška zo sociálneho poistenia má len deklaratórne účinky, t.j. deklaruje skutočnosti, ktoré vznikli priamo zo zákona o sociálnom poistení. Za tohto stavu preto žalobkyni nezaniklo právne postavenie samostatne zárobkovo činnej osoby na účely sociálneho poistenia doručením registračného listu fyzickej osoby - odhlášky zo sociálneho poistenia, resp. dňom uvedením na odhláške zo sociálneho poistenia ako dátum zániku poistenia, t.j. 2. júla 2013, keďže naďalej spĺňala základné podmienky ustanovené v § 5 zákona o sociálnom poistení v znení zákona č. 543/2010 Z.z. účinného od 1.1.2011 do 30.6.2014, na nadobudnutie právneho postavenia samostatne zárobkovo činnej osoby na účely sociálneho poistenia. Skutočnosť, že žalobkyňa po zrušení povolenia na prevádzkovanie zdravotníckeho zariadenia nadobudla právne postavenie zamestnanca taktiež nemá za následok zánik povinného nemocenského poistenia a povinného dôchodkového poistenia samostatne zárobkovo činnej osoby, keďže zákon o sociálnom poistení súbeh poistení nevylučuje. V ustanovení § 138 zákona o sociálnom poistení súčasne upravuje poradie odvodovej povinnosti u tých poistencov, ktorí podliehajú viacerým sociálnym poisteniam. Ďalej poukázala na ust. § 3 ods. 4 písm. a) až e) zák.č. 578/2004 Z.z., keď zdravotnícke povolanie sa vykonáva nielen na základe povolenia na prevádzkovanie zdravotníckeho zariadenia alebo povolenia vydaného podľa osobitného predpisu, ako sa mylne žalobkyňa domnieva, ale aj v pracovnoprávnom vzťahu alebo v obdobnom pracovnom vzťahu, taktiež na základe licencie na výkon samostatnej zdravotníckej praxe (§ 10), na základe licencie na výkon lekárskej posudkovej činnosti alebo na základe živnostenského oprávnenia podľa osobitného predpisu. Vychádzajúc zo zákona č. 578/2004 Z.z. je držiteľ licencie na výkon samostatnej zdravotníckej praxe (L1A), oprávnený priamo vykonávať zdravotnícke povolanie (§ 3 ods. 4 písm. c/) a poskytnúť zdravotnú starostlivosť (§ 4 písm. b/) v zdravotníckom zariadení, ktoré prevádzkuje iný poskytovateľ, alebo na inom mieste ako v zdravotníckom zariadení (§ 10 ods. 2) a dosahovať príjmy z podnikania a z inej samostatnej zárobkovej činnosti podľa § 6 zákona č. 595/2003 Z.z. v znení neskorších predpisov. Ďalej poukázal na to, že v rámci konania vo veci zániku sociálneho poistenia bolo preukázané, že žalobkyňa bola v čase, kedy jej bolo Trnavským samosprávnym krajom zrušené povolenie na prevádzkovanie zdravotníckeho zariadenia držiteľkou licencie na výkon samostatnej zdravotníckej praxe (L1A/TT/0548/06), vydanej dňa 23.1.2006 Slovenskou lekárskou komorou podľa § 68 ods. 1 písm. a) zák.č. 578/2004 Z.z., na základe ktorej bola oprávnená dosahovať príjmy z podnikania a z inej samostatnej zárobkovej činnosti podľa § 6 ods. 1 a 2 zák.č. 595/2003 Z.z. v znení neskorších predpisov. Za tohto stavu preto možno konštatovať, že žalobkyňa napriek tomu, že zrušila povolenie na prevádzkovanie zdravotníckeho zariadenia, bola naďalej držiteľom licencie na výkon samostatnej zdravotníckej praxe, a teda mohla naďalej vykonávať zdravotnícke povolanie a poskytovať zdravotnú starostlivosť. Pokiaľ ide o žalobkyňou uvádzaný rozsudok Krajského súdu v Bratislave, č.k. 1S/137/2011 zo dňa 7.6.2012 tak uviedol, že tento sa netýka skutkovo obdobnej veci ako je prejednávaná vec, pretože žalobkyňa v konaní vedenom na Krajskom súde v Bratislave bola držiteľkou len licencie na výkon funkcie odborného zástupcu, označovanej ako L1C (§ 68 ods. 1 písm. c) zák.č. 578/2004 Z.z.), ktorá nezakladá držiteľovi tejto licencie status samostatne zárobkovo činnej osoby, a preto Sociálna poisťovňa nesprávne postupovala, ak žalobkyňu v tomto konaní považovala za samostatne zárobkovo činnú osobu výlučne na základe tejto licencie, t.j. licencie na výkon funkcie odborného zástupcu. Znamená to, že žalobkyňa konštatovanie Krajského súdu v Bratislave zovšeobecnila a vztiahla ju na všetky typy licencií vydávaných Slovenskou lekárskou komorou podľa § 68 ods. 1 zák.č. 578/2004 Z.z., t.j. nerozlišovala medzi jednotlivými druhmi licencií, pričom Krajský súd v Bratislave v rozsudku č.k. 1S/137/2011 dospel k záveru, že za doklad preukazujúci odbornú spôsobilosť žalobkyne je možné považovať licenciu na výkon činnosti odborného zástupcu vydanú Slovenskou lekárskou komorou podľa § 68 dos. 1 písm. c) zák.č. 578/2004 Z.z. v znení neskorších predpisov (žalobkyňa zrejme nedopatrením vypustila v žalobe písmeno c) z uvedeného ustanovenia zák.č. 578/2004 Z.z., keď citovala právny názor krajského súdu a tým zmenila význam právnej vety. Znamená to, že Krajský súd v Bratislave rozlišoval medzi jednotlivými druhmi licencií, na rozdiel od žalobkyne. 4. Súd za splnenia procesných podmienok prejednal vec v neprítomnosti žalovaného, ktorý svoju neúčasť na pojednávaní vopred ospravedlnil a súhlasil s rozhodnutím veci v jeho neprítomnosti, pokiaľ ide o právneho zástupcu žalobcu tento na pojednávaní konanom dňa 19.11.2018 zotrval na argumentácii uvedenej v žalobe. Súd po oboznámení sa s obsahom spisového materiálu, vrátane administratívneho spisu žalovaného správneho orgánu dospel k záveru, že žaloba je dôvodná. 5. Súd preskúmaval zákonnosť rozhodnutia zo dňa 2.11.2017, ktorým žalovaný zamietol odvolanie žalobkyne a potvrdil rozhodnutie Sociálnej poisťovne, pobočky Trnava zo dňa 13.1.2017 určujúce, že žalobkyni povinné nemocenské a dôchodkové poistenie nezaniklo dňa 2.7.2013, ale zaniklo 2.9.2013, na základe zistenia, že hoci povolenie vydané žalobkyni na poskytovanie zdravotnej starostlivosti v neštátnom zdravotníckom zariadení bolo rozhodnutím Trnavského samosprávneho kraja ku dňu 1.7.2013 zrušené, táto naďalej mala postavenie samostatne zárobkovo činnej osoby, nakoľko bola držiteľom licencie na výkon samostatnej zdravotníckej praxe č. L1A/TT/0548/06. V prejednávanej veci je medzi účastníkmi konania sporné určenie dňa zániku povinného nemocenského a povinného dôchodkového poistenia žalobcu ako samostatne zárobkovo činnej osoby, v nadväznosti na právnu otázku zániku postavenia samostatne zárobkovo činnej osoby v povolaní lekár, ktorý je držiteľom licencie vydanej Slovenskou lekárskou komorou podľa § 68 ods. 1 písm. a) zákona č. 578/2004 Z. z. na výkon samostatnej zdravotníckej praxe v povolaní lekár v príslušnom odbore. 6. Skutkové okolnosti prípadu týkajúce sa najmä vydania povolenia na prevádzkovanie zdravotníckeho zariadenia a jeho zrušenia, licencie žalobkyne na výkon samostatnej zdravotníckej praxe (L1A) a podanie odhlášky z poistenia ku dňu 2.7.2013 neboli v konaní medzi účastníkmi spornými. Sporné zostalo právne posúdenie otázky, či žalobkyňa zrušením rozhodnutia o povolení prevádzkovať zdravotnícke zariadenie dňom 2.7.2013 stratila postavenie samostatne zárobkovo činnej osoby, alebo či jej toto postavenie zostalo zachované ako držiteľovi licencie L1A na výkon samostatnej zdravotníckej praxe. 7. V súvislosti s nastolenou právnou otázkou existencie a trvania povinnej účasti žalobcu na povinnom sociálnom poistení z titulu jeho postavenia SZČO, správny súd uvádza, že nemôže prisvedčiť právnemu názoru žalovaného, že pre účasť na povinnom sociálnom poistení žalobkyne ako SZČO postačuje len držba licencie L1A posudzovaným lekárom, pričom nie je rozhodujúce, či predmetnú licenciu L1A na dosahovanie príjmov aj v skutočnosti využívala a či z nej dosahovala zdaniteľné príjmy podľa osobitného právneho predpisu (§ 6 ods. 1 a 2 zákona o dani z príjmov). 8. Uvedený formálny výklad zákona, bez akceptovania účelu sledovaného zákonom o sociálnom poistení, by nespravodlivo dopadal na subjekty povinného sociálneho poistenia a bol by v rozpore so samotnou podstatou v ňom upravenej solidarity príspevkov do povinných fondov sociálneho poistenia, ktoré sú viazané na príjem z toho ktorého oprávnenia na podnikanie, resp. zo zárobkovej činnosti pre účely SZČO podľa § 3 ods. 1 písm. b) ZSP. Je potrebné mať na zreteli, že zákon o sociálnom poistení určenie povinne nemocensky a povinne dôchodkovo poistenej osoby a s tým súvisiaci vznik a trvanie povinného nemocenského a povinného dôchodkového poistenia SZČO, kumulatívne viaže na dve zákonné podmienky, a to status SZČO a s tým spojené dosahovanie príjmu z výkonu zárobkovej činnosti, realizovanej či už na základe jedného alebo viacerých oprávnení, príp. povolení (§ 14 ods. 1 písm. b/ ZSP a § 15 ods. 1 písm. b/ ZSP v spojení s § 5 písm. c/ a § 21 ods. 1 citovaného zákona). 9. Pri úprave osobného rozsahu povinného nemocenského poistenia zákon o sociálnom poistení v § 14 ods. 1 písm. b) za povinne nemocensky poistenú samostatne zárobkovo činnú osobu stanovuje takú SZČO, ktorej príjem z podnikania a z inej samostatnej zárobkovej činnosti podľa osobitného predpisu alebo výnos súvisiaci s podnikaním a s inou samostatnou zárobkovou činnosťou bol vyšší ako 12- násobok vymeriavacieho základu uvedeného v § 138 ods. 9. 10. Z úpravy osobného rozsahu povinného nemocenského poistenia v ustanovení § 14 ods. 1 písm. b) zákona o sociálnom poistení nevyplýva, že by kumulácia v zákone stanovených podmienok, t. j. dosahovanie príjmov z podnikania vo výške presahujúcej zákonom stanovenú hranicu, bola viazaná len na formálnu držbu oprávnenia na vykonávanie činnosti podľa osobitného predpisu posudzovanou fyzickou osobou, resp. že pri dosiahnutí zákonom stanovenej výšky príjmu z podnikania v relevantnom období, medzičasom na základe zaniknutého oprávnenia na podnikanie alebo na vykonávanie inej samostatnej zárobkovej činnosti podľa osobitného predpisu, by postačovala len formálna držba oprávnenia na podnikanie podľa osobitného predpisu, hoci sa na jej základe posudzovaný príjem v relevantnom období ani čiastočne, resp. vôbec nedosahoval. Na uvedenom nič nemení možnosť výkladu uvedeného ustanovenia v tom zmysle, že pre účely posudzovania povinnej účasti SZČO na nemocenskom poistení sa príjmy z podnikania dosahované touto SZČO na základe viacerých oprávnení na podnikanie podľa osobitného predpisu sčitujú, resp. nie je rozhodujúce, na základe výkonu ktorej podnikateľskej činnosti bol príjem z podnikania dosiahnutý. 11. Zákon o sociálnom poistení síce explicitne neupravoval a ani neupravuje posudzovanie podmienok na vznik alebo zánik účasti na povinnom sociálnom poistení SZČO pri konkurencii viacerých oprávnení na vykonávanie činnosti podľa osobitného predpisu, taktiež nerozlišuje na účely účasti na povinnom sociálnom poistení SZČO príjem, ktorý môže byť touto osobou dosiahnutý z viacerých oprávnení, avšak s prihliadnutím na vyššie uvedenú kumuláciu zákonných podmienok na vznik povinného nemocenského a povinného dôchodkového poistenia SZČO, je potrebné prijať záver, že samotné postavenie, resp. samotný status SZČO a formálna držba alebo vystavenie povolenia, príp. oprávnenia príslušným orgánom podľa osobitného predpisu na podnikanie alebo na výkon samostatnej zárobkovej činnosti, samo osebe účasť na povinnom sociálnom poistení tejto osobe nezakladá. Pre účely posúdenia spornej otázky splnenia podmienok vzniku, trvania, príp. zániku povinného sociálneho poistenia SZČO je potrebné brať do úvahy predmetné príjmy dosahované na základe viacerých oprávnení na výkon podnikateľskej činnosti samostatne. I keď sa tieto príjmy SZČO, dosahované v relevantnom období, pre účely určenia vymeriavacieho základu a výpočtu povinného sociálneho poistenia spočítavajú, reálne však musia existovať, musia sa povinnou osobou reálne dosahovať činnosťou realizovanou na základe týchto oprávnení. Preto možno ustáliť, že pokiaľ je lekár držiteľom licencie L1A potrebnej na výkon samostatnej zdravotníckej praxe (§ 68 ods. 1 písm. a/ zákona č. 578/2004 Z. z.) u iného poskytovateľa zdravotníckej starostlivosti, pre prijatie záveru, že takémuto lekárovi vznikla povinná účasť na sociálnom poistení ako samostatne zárobkovo činnej osobe, je potrebné ďalej skúmať, či uvedenú licenciu reálne využíval na základe zmluvného vzťahu a v rámci výkonu činnosti pre iného poskytovateľa zdravotníckej starostlivosti z takejto činnosti aj dosahoval príjem. V prípade lekárov vykonávajúcich svoje povolanie na základe vydaných príslušných licencií L1A a L1B, účasť na povinnom nemocenskom a povinnom dôchodkovom poistení nemôže byť posudzovaná len na základe formálnej existencie týchto licencií, hoci pre realizáciu licencie L1B je potrebné povolenie príslušného samosprávneho orgánu na prevádzkovanie zdravotníckeho zariadenia - ambulancie. 12. Vo vzťahu k zákonnej definícii statusu SZČO možno konštatovať, že táto z dôvodu častých zmien zákona o sociálnom poistení nie je ustálená a jednotlivé zmeny zákona zodpovedajú najmä v tom ktorom čase aktuálnej rozhodovacej praxi správnych súdov a Ústavného súdu Slovenskej republiky (napríklad rozhodnutie Ústavného súdu SR sp. zn. II. ÚS 63/2012 z 23. februára 2013, ktorý sa týkal obdobného, aj keď nie skutkovo totožného problému s účasťou na povinnom sociálnom poistení advokátov). 13. Práve z dôvodu nestálej právnej úpravy relevantných zákonných ustanovení správny súd nemôže prisvedčiť čisto formálnemu výkladu kogentných právnych noriem verejného práva, hoci zabezpečujúcich napĺňanie verejných fondov nemocenského poistenia založeného na princípe solidarity a proporcionality vyjadrenej stanovením vymeriavacích základov, ale čo je podstatné, ide o ich napĺňanie zo súkromných príjmov z podnikania fyzických osôb. Z vyššie uvádzaných dôvodov správny súd pri posúdení právnej otázky vzniku, trvania a zániku povinnej účasti SZČO na povinnom nemocenskom poistení prijal za spravodlivé vychádzať okrem jazykového aj z teleologického výkladu zákona o sociálnom poistení, s prihliadnutím na účel sledovaný zákonom a na vyššie uvedené vzájomné súvislosti ustanovení § 3 ods. 1 písm. b), § 5 písm. c), § 14 ods. 1 písm. b) a § 21 ods. 1 a 4 písm. b) citovaného zákona o sociálnom poistení. 14. V nadväznosti na použitý výklad zákona o sociálnom poistení si správny súd dovolí poukázať na rozhodnutie Ústavného súdu Slovenskej republiky sp. zn. III. ÚS 295/2017, v ktorom ústavný súd zdôraznil, že „...k výkladu právnych predpisov a ich inštitútov nemožno pristupovať len z hľadiska textu zákona, a to ani v prípade, keď sa text môže javiť ako jednoznačný a určitý, ale predovšetkým podľa zmyslu a účelu zákona. Jazykový výklad môže totiž v zmysle ustálenej judikatúry ústavného súdu predstavovať len prvotné priblíženie sa k obsahu právnej normy, ktorej nositeľom je interpretovaný právny predpis; na overenie správnosti či nesprávnosti výkladu, resp. na jeho doplnenie či spresnenie potom slúžia ostatné interpretačné prístupy postavené na roveň gramatickému výkladu, najmä teleologický a systematický výklad vrátane ústavne konformného výkladu, ktoré sú spôsobilé v kontexte racionálnej argumentácie predstavovať významný korektív pri zistení obsahu a zmyslu aplikovanej právnej normy.“ 15. Obdobne Ústavný súd SR pripustil možnosť súdu odchýliť sa od doslovného znenia zákona aj v náleze sp. zn. III. ÚS 341/07 z 1. júla 2008, v ktorom skonštatoval, že : „Súd môže, ba dokonca sa musí od doslovného znenia právneho textu odchýliť v prípade, keď to zo závažných dôvodov vyžaduje účel zákona, systematická súvislosť alebo požiadavka ústavne súladného výkladu zákonov a ostatných všeobecne záväzných právnych predpisov (čl. 152 ods. 4 Ústavy SR). V takýchto prípadoch sa musí zároveň vyvarovať svojvôle (arbitrárnosti) a svoju interpretáciu právnej normy musí založiť na racionálnej argumentácii.“ 16. Je pravdou, že zákon o sociálnom poistení nerozlišuje na účely účasti na sociálnom poistení príjem, ktorý fyzická osoba môže dosiahnuť z viacerých oprávnení, avšak vychádzajúc zo systematického výkladu zákona, samotný status SZČO, teda len splnenie podmienky udelenia oprávnenia, automaticky účasť na sociálnom poistení nezakladá. Preto správny súd ustanovenie § 21 ods. 1 a 2 písm. b) ZSP v spojení so zákonnou úpravou osobného rozsahu povinného nemocenského a dôchodkového poistenia podľa § 14 ods. 1 písm. b) a § 15 ods. 1 písm. b) ZSP vykladal tak, že pokiaľ fyzická osoba disponuje súčasne dvoma oprávneniami, ktoré podľa § 5 písm. c) zákona o sociálnom poistení v znení účinnom od 1.1.2011 do 31.12.2013 zakladali status SZČO, účasť na povinnom nemocenskom a dôchodkovom poistení podľa § 21 ods. 1 a ods. 4 písm. b) ZSP sa posudzuje osobitne vo vzťahu ku každému oprávneniu, ak oprávnenie, na základe ktorého sa výlučne dosahoval príjem podľa § 138 ods. 9, zaniklo. V tejto súvislosti správny súd zároveň vyjadruje súhlas s výkladom žalovaného, že zákon o sociálnom poistení nevylučuje súbeh viacerých sociálnych poistení, a preto nadobudnutie právneho postavenia zamestnanca nemá za následok zánik povinného nemocenského poistenia a povinného dôchodkového poistenia SZČO, avšak správny súd zároveň dodáva, že je tomu tak za predpokladu, že samostatne zárobkovo činná osoba súčasne vykonáva zárobkovú činnosť v zmysle § 3 ods. 1 písm. b) ZSP. 17. V zmysle § 22 ods. 2 a § 23 ods. 2 SSP (zák. č. 162/2015 Z.z.) pri preskúmavaní napadnutého rozhodnutia posudzoval súd žalobu fyzickej osoby majúcej charakter žaloby v sociálnych veciach neformálne a aj nad rámec žalobných dôvodov. 18. Hoci na konanie a rozhodovanie žalovaného sa podľa § 172 ods. 1 zákona č. 461/2003 Z.z. o sociálnom poistení nevzťahuje všeobecný predpis o správnom konaní - zákon č. 71/1967 Zb. (Správny poriadok), platia preň ústavné princípy a všeobecné zásady vzťahujúce sa na konanie orgánov verejnej správy v zmysle Rezolúcie (77) 31 Výboru ministrov RE, vrátane práva na prerokovanie veci v prítomnosti účastníka ako základného práva vyplývajúceho z článku 48 ods. 2 Ústavy Slovenskej republiky nie len pre konania súdne (Nález Ústavného súdu SR sp. zn. I.ÚS 83/93), práva na dostatočné, zrozumiteľné a logické odôvodnenie rozhodnutia, ako aj princípu predvídateľnosti rozhodnutia. 19. Z obsahu spisového materiálu je zrejmé, že v danom prípade ústavné právo na prerokovanie veci v prítomnosti účastníka bolo postupom správnych orgánov vo veci porušené, ako to vyplýva už zo skutočnosti, že začatie konania nebolo žalobkyni pobočkou Sociálnej poisťovne oznámené a nebolo jej tak umožnené k podkladom rozhodnutia sa vyjadriť napriek tomu, že podľa označenia aplikovaného ustanovenia § 178 ods. 1 písm. a) zákona č. 461/2003 Z.z. by malo ísť o sporný prípad zániku sociálneho poistenia. Súčasne, vzhľadom na časový odstup medzi skutočnosťami, z ktorých žalovaný a prvostupňový správny orgán vychádzali, a vydaním prvostupňového rozhodnutia (takmer 4 roky) ide o rozhodnutie bez pochybností nepredvídateľné. 20. Rozhodnutie žalovaného ako odvolacieho orgánu obsahuje vzhľadom na potrebu vysporiadania sa s odvolacími námietkami žalobcu širšie skutkové a právne zdôvodnenie, vzhľadom na nemožnosť účastníka oboznámiť sa s podkladmi rozhodnutia je však aj jeho rozhodnutie potrebné považovať za arbitrárne. Tiež je potrebné poukázať na to, že naplnením požiadavky §209 ods.3 zákona o sociálnom poistení je aj to, aby výrok rozhodnutia obsahoval aj uvedenie právneho predpisu, podľa ktorého sa rozhodlo a nie iba označenie § 178 ods.1 písm. a) tohto zákona, ktorý upravuje iba vecnú príslušnosť pobočky poisťovne, tak je to uvedené v prvostupňovom rozhodnutí správneho orgánu. Nejde o hmotnoprávne ustanovenie, z ktorého možno vyvodzovať vznik povinného poistenia, o ktorom bolo v predmetnej veci vo vzťahu k žalobkyni rozhodnuté. 21. Čo sa týka právneho posúdenia veci, súdu je nielen z vyjadrení a podaní účastníkov v tomto konaní známe, že súdna prax nie je vo vzťahu k danej problematike jednotná a ustálená, čo sa prejavuje v rozdielnych výstupoch všeobecných súdov v obdobných súdnych sporoch, pričom doposiaľ v tomto smere nebolo prijaté pre rozhodovanie záväzné stanovisko. Súd preto pri posudzovaní veci zohľadňoval nielen logický význam ustanovení zákona, ale aj účel súvisiacej právnej úpravy a samotného nemocenského a dôchodkového poistenia (primárne je ním zabezpečenie lekárskej starostlivosti a finančné zabezpečenie občanov v nepriaznivých životných obdobiach), naplnenie ktorého v danom prípade rozhodnutím správnych orgánov vo veci aj vzhľadom na už konštatovaný časový odstup zjavne nebolo sledované. Aj podľa vyjadrenia žalovaného bola žalobkyňa pre účely sociálneho poistenia ako samostatne zárobkovo činná osoba posudzovaná na základe rozhodnutia o vydaní povolenia na prevádzkovanie zdravotníckeho zariadenia, ktoré bez pochybností je oprávnením na vykonávanie činnosti podľa osobitného predpisu v zmysle § 5 písm. c) zákona o sociálnom poistení. Logickým potom je záver, že zánikom tohto povolenia dňom 1.7.2013 na základe rozhodnutia Trnavského samosprávneho kraja č. TA/00772/2013/OZaHF-004 zo dňa 27.6.2013 boli naplnené podmienky aj pre zánik povinného poistenia podľa § 21 ods. 4 písm. b) zákona o sociálnom poistení, podľa ktorého povinné nemocenské a dôchodkové poistenie zaniká vždy samostatne zárobkovo činnej osobe uvedenej v § 5 písm. b) a c) dňom zániku týchto oprávnení. Nie je súčasne dôvodná právna konštrukcia, podľa ktorej okamihom zániku tohto povinného poistenia „nastúpil“ iný dôvod povinného poistenia spočívajúci v skutočnosti, že žalobkyňa v tom čase bola držiteľom licencie L1A na výkon samostatnej zdravotníckej praxe, napriek tomu, že na jej základe žiadnu činnosť nevykonávala a nemala z nej žiadne príjmy (podľa tvrdenia žalobkyne, ktoré nebolo rozporované). 22. Licencia L1A je podľa § 3 ods. 4 zákona č. 578/2004 Z.z. dokladom, na základe ktorého je možný výkon zdravotníckeho povolania jednou z jeho foriem, ktorý (výkon zdravotníckeho povolania) nie je dôvodné stotožňovať s vykonávaním činnosti podľa osobitného predpisu v zmysle § 5 písm. c) zákona o sociálnom poistení. Samotná licencia pre výkon samostatnej zdravotníckej praxe jej držiteľom nepostačuje, ako to podľa názoru súdu vyplýva už z definície obsiahnutej v ust. § 10 ods. 1 a 2 zák. č. 578/2004 Z.z., podľa ktorej samostatná zdravotnícka prax je poskytovanie zdravotnej starostlivosti v zdravotníckom zariadení, ktoré prevádzkuje iný poskytovateľ - t.j. osoba poskytujúca zdravotnú starostlivosť na základe povolenia, alebo na inom mieste ako v zdravotnom zariadení. Týmito okolnosťami sa však žalovaný podľa obsahu rozhodnutia nezaoberal. 23. V ďalšom konaní bude úlohou správnych orgánov za súčinnosti so žalobkyňou, po riadnom zistení skutočného stavu veci a po vyhodnotení všetkých podstatných dôkazov opäť ustáliť prípadný dátum vzniku povinného nemocenského poistenia a povinného dôchodkového poistenia žalobkyne ako SZČO, ak vôbec k takémuto vzniku povinného nemocenského poistenia a povinného dôchodkového poistenia u žalobkyni došlo. 24. Podľa § 191 ods. 6 vety prvej SSP právnym názorom, ktorý vyslovil správny súd v zrušujúcom rozsudku, je orgán verejnej správy v ďalšom konaní viazaný. 25. Z vyššie uvádzaných dôvodov súd v tomto konaní primárne preskúmavané rozhodnutie žalovaného zrušil podľa § 191 ods. 1 písm. e) a g) tohto zákonného ustanovenia z dôvodu porušenia ustanovení o konaní pred orgánom verenej správy, ktoré mohlo mať za následok vydanie nezákonného rozhodnutia, a vec mu vrátil na ďalšie konanie v naznačenom smere. 26. Právo na plnú náhradu trov konania priznal súd v konaní úspešnému žalobcovi podľa § 167 ods.1 SSP, s tým, že o výške trov bude v zmysle § 175 ods.2 rozhodnuté po právoplatnosti tohto rozsudku. Poučenie: Proti tomuto rozhodnutiu je prípustná kasačná sťažnosť, ktorá musí byť podaná na Krajskom súde v Trnave, a to v lehote jedného mesiaca od doručenia rozhodnutia krajského súdu oprávnenému subjektu. V kasačnej sťažnosti sa musí okrem všeobecných náležitostí podania podľa § 57 SSP uviesť označenie napadnutého rozhodnutia; údaj, kedy napadnuté rozhodnutie bolo sťažovateľovi doručené; opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body"); návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa musia byť spísané advokátom. Tieto povinnosti neplatia, ak má sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; ide o konania o správnej žalobe podľa § 6 ods. 2 písm. c) a d); je žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2018:2017200384.3 (dáta aktuálne k 12. 11. 2026). Záväzné je znenie zverejnené súdom.




